Mensdom nou 8 miljard sterkArgieffoto (Foto: trestletech, Pixabay) Luidens ’n projeksie deur die Verenigde Nasies (VN) sal die wêreld se agt miljardste persoon Dinsdag iewers in die wêreld gebore word. Die wêreldbevolking het sedert 1800 agtvoudig vermeerder – van ’n geraamde een miljard tot agt miljard. Dit is sowat drie keer meer as die 2,5 miljard mense wat wêreldwyd in 1950 getel is. Die VN se sekretaris-generaal Antonio Guterres bestempel die 8 miljard-kerf as ’n “mylpaal” en ŉ “geleentheid om diversiteit en vooruitgang te vier terwyl die mensdom se gedeelde verantwoordelikheid vir die planeet in ag geneem word”. Die VN skryf die groei toe aan menslike ontwikkeling, met mense wat deesdae langer leef danksy verbeterde openbare gesondheid, voeding, persoonlike higiëne en medisyne. Dit word nou voorspel dat die wêreldbevolking sal aanhou groei tot ongeveer 8,5 miljard in 2030 en 9,7 miljard in 2050 voordat dit ’n hoogtepunt van ongeveer 10,4 miljard in die 2080’s sal bereik, aldus die VN se projeksies. (Argieffoto: Pixabay) Rachel Snow van die VN se Bevolkingsfonds sê egter die wêreld se bevolkingsgroeikoers het ten spyte van dié syfers inderwaarheid ná ’n hoogtepunt in die vroeë 1960’s dramaties afgeneem. Die jaarlike wêreldbevolkingsgroei het van ’n hoogtepunt van 2,1% tussen 1962 en 1965 tot onder 1% in 2020 gedaal. Sommige mense is wel steeds bekommerd dat agt miljard mense te veel is vir planeet Aarde. Die meeste kenners sê egter die groter probleem is die oorverbruik van hulpbronne deur die rykste mense. “Sommige mense spreek kommer uit dat ons wêreld oorbevolk is,” sê Natalia Kanem, hoof van die VN se Bevolkingsfonds. “Ek is hier om duidelik te sê dat die blote aantal menselewens nie ’n rede vir vrees is nie.” Joel Cohen van die Rockefeller Universiteit in New York se Laboratorium vir Bevolkings het aan AFP gesê die vraag oor hoeveel mense die aarde kan onderhou, het twee kante: natuurlike grense en menslike keuses. Dit is omdat die mens se keuses daartoe lei dat mense baie meer biologiese hulpbronne soos woude en grond verbruik as wat die planeet elke jaar kan regenereer. “Ons is dom. Ons het ’n gebrek aan versiendheid. Ons is gulsig. Ons gebruik nie die inligting wat ons het nie. Dit is waar die keuses en die probleme lê,” meen Cohen. Hy verwerp egter die idee dat mense ’n vloek op die planeet is, en sê mense moet beter keuses gegee word.